Fi żjara li għamilna fl-Isptar Mater Dei stajna nosservaw kif ix-xogħol fuq il-Medical Assessment Unit, li hija l-estensjoni biswit l-Emerġenza, jinsab għaddej b'ritmu mgħaġġel. Dan il-proġett kien beda f'Ottubru li għadda u f'inqas minn sena l-Gvern irnexxielu mhux biss isib alternattiva għal proġett li kellu jkun mibni fuq it-taqsima tal-Emerġenza, iżda li jwettqu fi żmien qasir. Din hija differenza kbira mis-snin twal li Gvern Nazzjonalista ħa biex jibni l-isptar, li spiċċa biex qabeż il-baġit b'figuri astronomiċi, u li uża konkrit ta' kwalità baxxa. Fil-fatt, kien proprju wara testijiet li saru fuq il-konkrit tal-bini tal-Emerġenza qabel ma ttellgħu iżjed sulari, li dan id-difett ġie skopert, u kien minn hemm li l-Gvern beda jaħseb għal soluzzjoni vijabbli. L-inizjattiva f'waqtha li ħa l-Gvern wasslet biex ma jintilfux fondi. Permezz ta' dan il-proġett, is-sodod f'MaterDei se jkunu qed jiżdiedu b'68 sodda u b'hekk tittaffa l-problema ta' sodod fil-kurituri. Il-Gvern ħaseb ukoll biex il-binja l-ġdida tkun tiflaħ aktar sulari bil-ħsieb li jkomplu jiżdiedu s-sodod fl-Isptar Mater Dei; sptar li għalkemm kellu jsolvi l-problema ta' nuqqas ta' sodod, spiċċa iżgħar mill-Isptar San Luqa. B'din il-binja s-sodod eventwalment se jiżdiedu bi 300 Il-pjan tal-Gvern hu li s-sodod f'Mater Dei jiżdiedu bi 300. Dan kollu permezz ta' din il-binja, li toffri l-potenzjal għal espansjoni. Ritratti li ħadna jixhdu x-xogħol avvanzat fuq din l-espansjoni, li hija ppjanata li tkun bdiet topera sal-aħħar ta' din is-sena. Il-Gvern mhux biss ħadem biex jiżdiedu s-sodod f'Mater Dei, iżda wkoll biex jitnaqqsu l-mediċini out of stock u jonqsu l-listi ta' stennija għall-operazzjonijiet. Permezz tal-investiment ta' €200 miljun, l-Isptar Ìenerali ta' Għawdex se jkun modernizzat u se jinbena sptar ieħor fl-istess żona. Se jkun modernizzat l-Isptar Karin Grech u anke se jsir ċentru tar-riabilitazzjoni ġdid f'San Luqa. Apparti dan l-investiment, il-Gvern ħadem ukoll biex jattira skola medika ġdida mmexxija minn Barts and the London School of Medicine and Dentistry, biex Malta tattira studenti barranin lejn Għawdex fl-istess waqt li s-servizzi tas-saħħa f'pajjiżna jkomplu jitjiebu. "Sibna sitwazzjoni xejn pjaċevoli" Mistoqsi minn din il-gazzetta dwar il-proġett tal-estensjoni tal-isptar li issa jinsab fl-aħħar fażijiet tiegħu, il-Ministru Konrad Mizzi saħaq li l-pazjent irid ikun fiċ-ċentru ta' dak kollu li jsir fil-qasam tas-saħħa. "Il-Gvern sab sitwazzjoni xejn pjaċevoli fl-isptar, bis-sodod fil-kurituri, apparti problemi oħra li wkoll qed jiġu indirizzati. Dan kollu għalija mhuwiex aċċettabbli u għalhekk qiegħed jiġi indirizzat," sostna l-Ministru. Huwa spjega kif dan il-proġett, li issa wasal fl-aħħar fażijiet tiegħu, jifforma parti mill-pjan tal-Gvern biex f'Mater Dei jiżdiedu 300 sodda. "Issa se nkunu qed inżidu 68 sodda, u fil-futur se nibdew naħdmu biex inżidu aktar sodod, ħalli l-pazjenti u l-familji Maltin u Għawdxin ikollhom ambjent xieraq u diċenti meta jidħlu għall-kura fl-isptar." Jgħid li dan kollu sar permezz tal-ħaddiema li ħadmu fuq dan il-proġett, u li fi żmien disa' xhur waslu s'hawn. Kien għalhekk li rringrazzjahom tax-xogħol li għamlu.